SET เสี่ยงอ่อนตัว นลท.หวนวิตก “เฟด” ขึ้นดอกเบี้ยมากกว่า 0.25% สกัดเงินเฟ้อ
แนวโน้ม “ดัชนี” เช้านี้ปรับลงจากความไม่แน่นอน “รัสเซีย-ยูเครน” รวมถึงวิตก “เฟด” เร่งขึ้นดอกเบี้ยมากกว่าคาดเพื่อสกัดเงินเฟ้อ
แนวโน้ม “ดัชนี” เช้านี้ปรับลงจากความไม่แน่นอน “รัสเซีย-ยูเครน” รวมถึงวิตก “เฟด” เร่งขึ้นดอกเบี้ยมากกว่าคาดเพื่อสกัดเงินเฟ้อ
22 มี.ค. 2565

นายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้มีโอกาสอ่อนตัวลงต่อ เนื่องจากการเจรจาระหว่างรัสเซียและยูเครนยังไม่ได้ข้อยุติ แต่แม้ว่าราคาน้ำมันปรับตัวขึ้น 7.09% จะเป็นบวกต่อหุ้นกลุ่มพลังงานต้นน้ำ แต่ก็จะส่งผลต่อภาวะเงินเฟ้อเร่งตัวขึ้น
นอกจากนี้ยังต้องระวังธนาคารกลางสหรัฐ (เฟด) จะขึ้นดอกเบี้ยมากกว่าที่คาดการณ์ไว้ หลังนายเจอโรม พาวเวล ประธานเฟด ออกมาส่งสัญญาณว่า เฟดอาจจะคุมเข้มนโยบายการเงินมากขึ้นด้วยการปรับขึ้นอัตราดอกเบี้ยมากกว่า 0.25% เพื่อสกัดเงินเฟ้อ ส่งผลทำให้อัตราผลตอบแทนพันธบัตรรัฐบาลสหรัฐ (Bond Yield) อายุ 10 ปี ของสหรัฐปรับตัวขึ้น โดยแตะระดับสูงสุดในรอบ 3 ปีอยู่ที่ 2.29% ซึ่งจะกดดันการประเมินมูลค่าหุ้นในภาพรวม
ส่วนตลาดหุ้นอื่นในภูมิภาคเอเชียเช้านี้ส่วนใหญ่เคลื่อนไหวอยู่ในแดนบวก ให้แนวรับไว้ที่ 1,667-1,670 จุด และแนวต้าน 1,680-1,685 จุด